钦定古今图书集成/历象汇编/庶征典/第135卷 > 《观象玩占》 > 魏
## 钦定古今图书集成/历象汇编/庶征典/第135卷 > 《观象玩占》 > 魏

### 文帝黄初六年水道冰木冰

按：《魏志文帝本纪》黄初六年：“是岁大寒，水道冰，舟不
得入江。”

按《晋书五行志》，文帝黄初六年正月，雨木冰。按刘歆
说，上阳施不下通，下阴施不上达，故雨而木为之冰。
雰气寒，木不曲直也。刘向曰：“冰者阴之盛，木者少阳，
贵臣卿大夫象也。此人将有害，则阴气胁木，木先寒，
故得雨而冰也。”是年六月，利成郡兵蔡方等杀太守
徐质，据郡反。太守，古之诸侯，贵臣有害之应也。一说
以木冰为木介，介者，甲兵之象。是岁既讨蔡，方又八
月，天子自将以舟师征吴，戍卒十馀万，连旌数百里，
临江观兵，又属常雨也。